**Apie šių laikų burtažodžius**

Zita Varanavičienė, LAAA

Lietuvos žemės ūkio bendrovių asociacijos metinėje konferencijoje buvo klausiama, kaip pasieksime proveržį – pagal gaminamą bendrąją žemės ūkio produkciją 1 hektare Lietuva Europos Sąjungos kontekste nuolat paskutinėje vietoje – 964 eur/ha.

Kiekvienas ūkis, įvertinęs savo galimybes ir galimas rizikas, gali ieškoti tik tam ūkiui tinkamo sprendimo. Universalus receptas, kuris tiktų kiekvienam iš ūkių gali būti toks: žemės ūkio specifikos išmanymas priimant sprendimus, kiekvienam ūkiui prieinamos inovacijos, stipri ir valstybės interesus atstovaujanti valstybės tarnyba, komunikacija kaip priešnuodis prieš žemės ūkį nukreiptą propagandą.

Pokalbiuose ir diskusijose dažnai minimi tokie ”burtažodžiai“ kaip žaliasis kursas, tvarumas, ekologija, inovacijos, skaitmeniniai ir tikslieji metodai - ir jei nesigilintume į detales, sėkmingai slystume paviršiumi kaip tie vandens čiuožikai, į šviesią ateitį. Aukšto lygio diskusijose gana dažnai slystama paviršiumi. Tačiau realiame gyvenime daug ką lemia detalės. Pasigilinkime į pasiūlyto recepto detales:

**Žemės ūkio specifikos išmanymas priimant sprendimus**. Pasiremsiu augalų apsaugos tematikos pavyzdžiais. Šiuo metu svarstomas Tausaus pesticidų naudojimo reglamento projektas. Jame projektuojami pesticidų naudojimo sumažinimo tikslai. Lietuvai, kuri patenka tarp mažiausiai šiuos junginius naudojančių šalių, projektuojami didžiausi sumažinimo tikslai – 53 %. Kita jautri tema apie jautrias teritorijas (*sensitive area*), jei jautrių teritorijų apibrėžimas nebus pakeistas projekte, visa Lietuvos teritorija dėl nitratų pagal Vandens skėtinę direktyvą patenka į jautrias teritorijas, tai reiškia visoje teritorijoje būtų draudžiami visų augalų apsaugos produktų – konvencinių, bio-pesticidų, tų, kurie leidžiami ekologiniuose ūkiuose, naudojimas. Derybos dėl šio projekto vyksta, tačiau labai skiriasi Europos Komisijos, daugumos valstybių narių ir Europos Parlamento pozicijos.

**Kiekvienam ūkiui prieinamos inovacijos**. Lietuvos strateginis planas (BŽŪP) jau suderintas iki 2027 m. žemės ūkis gyvens pagal ten surašytas taisykles. Belieka tik apgailestauti, kad tame plane neliko reikiamo dėmesio ateities metodams – tiksliesiems metodams. Cituojant Europos Parlamento užsakymu atliktą studiją, taikant tiksliąsias technologijas pesticidų naudojimą galima sumažinti 20-30 proc. Kalbant apie skaitmenines technologijas, pagrindas yra greitas internetas ir reikiama duomenų perdavimo sparta. Remiantis Ryšių reguliavimo tarnybos duomenimis, duomenų perdavimo sparta kaimo vietovėse yra mažesnė nei šalies vidurkis. Žinoma, duomenų perdavimo spartą išspręs 5G ryšys, tačiau kalbas apie „kosmines“ technologijas verta pradėti nuo spartaus interneto prieinamumo kiekviename ūkyje. Nemažiau kalbų yra apie biologinius produktus, tačiau Europoje klostosi tokia situacija, kad mokslas dar turi kur padirbėti iki kol biologinių produktų efektyvumas taps pakankamu.

**Stipri ir valstybės interesus atstovaujanti valstybės tarnyba.** 2021 m. Ekonominio bendradarbiavimo ir plėtros organizacijos ekspertai vertino Lietuvos sprendimų priėmėjų gebėjimus sprendimus grįsti mokslu ir duomenimis (*Mobilising Evidence at the Centre of Government in Lithuania*). Situacija nėra džiuginanti – trūksta žmonių ir gebėjimų, trūksta duomenų, o svarbiausia trūksta suprantimo ir politinio užsakymo, kad sprendimai turi būti grįsti duomenimis. Kita istorija yra apie Lietuvos interesų atstovavimą įvairiose ES darbo grupėse ir komitetuose, kur pozicija dažnai priklauso nuo tos grupės darbe dalyvaujančio atstovo asmenybės. LINESIS sistema yra uždara, neprieinama ne valstybės tarnautojams, todėl kyla klausimų, ar ši Vyriausybė dar spės įgyvendinti savo programinę nuostatą dėl atstovimo pozicijų atvėrimo.

**Komunikacija kaip atsvara prie žemės ūkį nukreiptai propagandai.** Dažna antraštė skelbia apie žemės ūkį kaip didžiausią teršėją, bet realūs duomenys rodo kitas tendencijas, pvz. didžiausias teršalas veikiantis mūsų klimatą yra anglies dvideginis, tai čia pirmauja energetika, transportas ir pramonė. Kalbant apie biologinę įvairovę dažnai pamirštama miestų plėtros įtaka, kai pievas ir miškelius keičia trinkelės ir smaragdinės tujos.

Proveržis įvyks, nes maistas yra mums visiems būtinybė. Tik svarbu „nešaudyti į kojas“ maistą auginantiems žmonėms.